
Pakuotės lapelis: informacija pacientui

Suvartar 80 mg plėvele dengtos tabletės
Suvartar 160 mg plėvele dengtos tabletės
Suvartar 320 mg plėvele dengtos tabletės
valsartanas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Suvartar ir kam jis vartojamas
2.	Kas žinotina prieš vartojant Suvartar 
3.	Kaip vartoti Suvartar 
4.	Galimas šalutinis poveikis
5.	Kaip laikyti Suvartar 
6.	Pakuotės turinys ir kita informacija


1.	Kas yra Suvartar ir kam jis vartojamas

Valsartanas priklauso vaistų grupei, kuri vadinama angiotenzino II receptorių antagonistais. Šios grupės vaistai padeda reguliuoti padidėjusį kraujospūdį. Angiotenzinas II yra organizmo medžiaga, kuri sukelia kraujagyslių susitraukimą, tokiu būdu sukeldama Jūsų kraujospūdžio padidėjimą. Valsartanas blokuoja angiotenzino II sukeltą poveikį, todėl kraujagyslės atsipalaiduoja ir sumažinamas kraujospūdis. 

Suvartar 80 mg  plėvele dengtos tabletės gali būti vartojamos trim skirtingais atvejais:
· padidėjusio kraujospūdžio gydymui suaugusiems žmonėms ir 6‑18 metų vaikams bei paaugliams. Aukštas kraujospūdis sunkina širdies ir arterijų veiklą. Jei kraujospūdžio padidėjimas negydomas, gali atsirasti smegenų, širdies arba inkstų kraujagyslių pažeidimas, todėl gali ištikti insultas, prasidėti širdies ar inkstų nepakankamumas. Padidėjęs kraujospūdis didina miokardo infarkto riziką. Sumažinus padidėjusį kraujospūdį iki normalaus, tokių sutrikimų pavojus mažėja;
· gydyti suaugusius žmones, kuriems neseniai įvyko širdies priepuolis (miokardo infarktas). „Neseniai“ reiškia 12 valandų – 10 dienų laikotarpyje;
· gydyti simptominį širdies nepakankamumą suaugusiems žmonėms. Suvartar gali būti vartojamas suaugusių pacientų simptominiam širdies nepakankamumui gydyti. Suvartar vartojamas, kai angiotenziną konvertuojančio fermento (AKF) inhibitorių (vaistų, skirtų širdies nepakankamumui gydyti) vartoti negalima, arba jis gali būti vartojamas kaip papildomas vaistas gydant AKF inhibitoriais, kai kitų vaistų, skirtų širdies nepakankamumui gydyti, vartoti negalima.
Širdies nepakankamumo simptomai yra dusulys, pėdų ir kojų patinimas dėl skysčių susikaupimo. Jų atsiranda, kai širdies raumuo nepajėgia perpumpuoti tiek kraujo, kad aprūpintų juo visus organus.

Suvartar 160 mg plėvele dengtos tabletės gali būti vartojamos trim skirtingais atvejais:
· padidėjusio kraujospūdžio gydymui suaugusiems žmonėms ir 6‑18 metų vaikams bei paaugliams. Aukštas kraujospūdis didina širdies ir arterijų apkrovą. Jeigu padidėjęs kraujospūdis negydomas, jis gali sukelti smegenų, širdies arba inkstų kraujagyslių pažeidimą, todėl gali ištikti insultas, prasidėti širdies ar inkstų nepakankamumas. Padidėjęs kraujospūdis didina širdies priepuolių riziką. Jūsų kraujospūdžio sumažinimas iki normalaus mažina minėtų sutrikimų vystymosi riziką;
· gydyti suaugusius žmones, kuriems neseniai įvyko širdies priepuolis (miokardo infarktas). „Neseniai“ reiškia 12 valandų – 10 dienų laikotarpyje;
· gydyti simptominį širdies nepakankamumą suaugusiems žmonėms Suvartar gali būti vartojamas suaugusių pacientų simptominiam širdies nepakankamumui gydyti. Suvartar vartojamas, kai angiotenziną konvertuojančio fermento (AKF) inhibitorių (vaistų, skirtų širdies nepakankamumui gydyti) vartoti negalima, arba jis gali būti vartojamas kaip papildomas vaistas gydant AKF inhibitoriais, kai kitų vaistų, skirtų širdies nepakankamumui gydyti, vartoti negalima.
Širdies nepakankamumo simptomai yra dusulys, pėdų ir kojų patinimas dėl skysčių susikaupimo. Jų atsiranda, kai širdies raumuo nepajėgia perpumpuoti tiek kraujo, kad aprūpintų juo visus organus.

Suvartar 320 mg plėvele dengtos tabletės gali būti vartojamos
· padidėjusio kraujospūdžio gydymui suaugusiems žmonėms ir 6‑18 metų vaikams bei paaugliams. Aukštas kraujospūdis didina širdies ir arterijų apkrovą. Jeigu padidėjęs kraujospūdis negydomas, jis gali sukelti smegenų, širdies arba inkstų kraujagyslių pažeidimą, todėl gali ištikti insultas, prasidėti širdies ar inkstų nepakankamumas. Padidėjęs kraujospūdis didina širdies priepuolių riziką. Jūsų kraujospūdžio sumažinimas iki normalaus mažina minėtų sutrikimų vystymosi riziką.


2.	Kas žinotina prieš vartojant Suvartar

Suvartar vartoti negalima: 
· jeigu yra alergija valsartanui arba bet kuriai pagalbinei šio vaisto medžiagai (jos išvardytos 6 skyriuje); 
· jeigu sergate sunkia kepenų liga; 
· jeigu yra didesnis negu 3 mėnesių nėštumas. Taip pat yra geriau vengti vartoti valsartano ankstyvuoju nėštumo laikotarpiu (žr. skyrių ,,Nėštumas ir žindymo laikotarpis“);
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.
Jeigu bet kuris iš minėtų atvejų tinka Jums, Suvartar nevartokite.

Įspėjimai ir atsargumo priemonės
Pasitarkite su gydytoju, prieš pradėdami vartoti Suvartar:
· jeigu sergate kepenų liga; 
· jeigu sergate sunkia inkstų liga arba jeigu Jums atliekama dializė; 
· jeigu kenčiate dėl inkstų arterijos susiaurėjimo; 
· jeigu Jums neseniai atlikta inksto transplantacija (persodintas naujas inkstas); 
· jeigu Jums taikomas gydymas po širdies priepuolio arba dėl širdies nepakankamumo, gydytojas gali patikrinti Jūsų inkstų veiklą; 
· jeigu sergate sunkia širdies liga, kita nei širdies nepakankamumas ar širdies priepuolis; 
· jeigu Jums vartojant kitų vaistų (įskaitant AKF inhibitorius) kada nors yra buvęs pabrinkimas, daugiausia liežuvio ir veido. Jeigu Jums atsiranda pabrinkimo simptomų, tuojau pat nutraukite Suvartar vartojimą ir kreipkitės į savo gydytoją. Jūs turite niekada daugiau nevartoti Suvartar. Taip pat žiūrėti 4 skyriuje „Galimas šalutinis poveikis“;
· jeigu vartojate vaistų, kurie didina kalio kiekį Jūsų kraujyje. Tai yra kalio papildai ar druskos pakaitalai, kurių sudėtyje yra kalio, kalį organizme sulaikantys vaistai ir heparinas. Gali prireikti reguliariai tikrinti kalio kiekį Jūsų kraujyje; 
· jei esate jaunesnis kaip 18 metų ir Suvartar vartojate su kitais vaistais, slopinančiais renino, angiotenzino ir aldosterono sistemą (kraujospūdį mažinančiais vaistais). Gydytojas gali nurodyti reguliariai tikrinti Jūsų inkstų veiklą ir kalio kiekį kraujyje;
· jeigu Jus kamuoja aldosteronizmas. Tai yra liga, kuria sergant Jūsų antinksčiai gamina per daug hormono aldosterono. Jei tai liečia Jus, vartoti valsartano nerekomenduojama; 
· jeigu dėl viduriavimo, vėmimo ar didelių šlapimą varančių vaistų (diuretikų) dozių vartojimo netekote daug skysčio (dehidracija); 
· jeigu manote, kad esate nėščia (ar įtariate, jog pastojote), privalote pasakyti savo gydytojui. Ankstyvuoju nėštumo laikotarpiu valsartano vartoti nerekomenduojama ir turi būti nevartojama, jeigu nėštumas yra didesnis negu 3 mėnesių, kadangi šiuo laiku vartojamas minėtas vaistas gali labai pakenkti Jūsų kūdikiui (žr. skyrių „Nėštumas ir žindymo laikotarpis“);
· jeigu vartojate kurį nors iš šių vaistų padidėjusiam kraujospūdžiui gydyti:
- AKF inhibitorių (pavyzdžiui, enalaprilį, lizinoprilį, ramiprilį), ypač jei turite su cukriniu diabetu susijusių inkstų sutrikimų;
- aliskireną;
· jeigu vartojate AKF inhibitorių kartu su tam tikrais kitais vaistais, skirtais širdies nepakankamumui gydyti ir vadinamais mineralokortikoidinių receptorių antagonistais (MRA) (pavyzdžiui, spironolaktonu, eplerenonu) arba beta adrenoblokatoriais (pavyzdžiui, metoprololiu). 

Jeigu bet kuris iš minėtų atvejų tinka Jums, pasakykite savo gydytojui prieš vartojant Suvartar. 

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.
Taip pat žiūrėkite informaciją, pateiktą poskyryje „Suvartar vartoti negalima“.

Pasitarkite su gydytoju, jei pavartojus Suvartar jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Suvartar pats.

Kiti vaistai ir Suvartar
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Valsartano vartojant su tam tikrais kitais vaistais gali būti daroma įtaka gydomajam poveikiui. Gali prireikti keisti dozę, imtis kitų atsargumo priemonių ar kai kuriais atvejais nutraukti vieno iš vaistų vartojimą. Tai tinka tiek receptiniams, tiek nereceptiniams vaistams, ypač: 

· kitiems kraujospūdį mažinantiems vaistams, ypač šlapimo išsiskyrimą skatinantiems vaistams (diuretikams), jeigu vartojate AKF inhibitorių (tokių kaip enalaprilis, lizinoprilis ir kt.) arba aliskireną (taip pat žiūrėkite informaciją, pateiktą poskyriuose „Suvartar vartoti negalima“ ir „Įspėjimai ir atsargumo priemonės“);
· vaistams, kurie didina kalio kiekį Jūsų kraujyje, t. y. kalio papildams ar druskos pakaitalams, kurių sudėtyje yra kalio, kalį organizme sulaikantiems vaistams ir heparinui; 
· kai kuriems skausmą malšinantiems vaistams, vadinamiesiems nesteroidiniams vaistams nuo uždegimo (NVNU); 
· kai kuriems antibiotikams (rifampicino grupės), vaistui, vartojamam persodintam organui apsaugoti nuo atmetimo (ciklosporinui) ar antiretrovirusiniam vaistui, vartojamam žmogaus imunodeficito viruso/įgyto imunodeficito sindromo (HIV/AIDS) infekcijai gydyti (ritonavirui). Šie vaistai gali stiprinti Suvartar poveikį;
· ličio vaistams, t. y. vaistams, vartojamiems kai kurių psichikos ligų gydymui. 

Be to: 
· jeigu esate gydomas po širdies priepuolio, nerekomenduojama tuo pačiu metu vartoti AKF inhibitorių (vaistų, vartojamų širdies priepuoliui gydyti); 
· jeigu vartojate AKF inhibitorių kartu su tam tikrais kitais vaistais, skirtais širdies nepakankamumui gydyti ir vadinamais mineralokortikoidinių receptorių antagonistais (MRA) (pavyzdžiui, spironolaktonu, eplerenonu) arba beta adrenoblokatoriais (pavyzdžiui, metoprololiu).

Suvartar vartojimas su maistu ir gėrimais 
Jūs galite vartoti valsartano valgio metu ar kitu laiku. 

Nėštumo ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

· Jeigu esate nėščia (ar įtariate, jog ja tapote), privalote pasakyti savo gydytojui. Jūsų gydytojas dažniausiai patars Jums nutraukti valsartano vartojimą prieš planuojant pastojimą arba iš karto sužinojus apie nėštumą, ir patars Jums vietoj valsartano vartoti kitą vaistą. Valsartanas yra nerekomenduojamas ankstyvojo nėštumo laikotarpiu ir turi būti nevartojamas, jeigu nėštumas yra didesnis kaip 3 mėnesių, nes vartojamas po 3 nėštumo mėnesio vaistas gali labai pakenkti Jūsų kūdikiui.

· Pasakykite savo gydytojui, jei maitinate krūtimi ar ruošiatės pradėti tai daryti. Valsartanas žindyvėms yra nerekomenduojamas ir gydytojas Jums gali parinkti kitą gydymą, jeigu norite žindyti, ypač jeigu Jūsų kūdikis yra naujagimis ar gimė neišnešiotas.  

Vairavimas ir mechanizmų valdymas 
Prieš transporto priemonės vairavimą, darbą su staklėmis, mechanizmų valdymą ar kitokį susikaupimo reikalaujantį darbą įsitikinkite, kaip valsartanas Jus veikia. Valsartanas, panašiai kaip daugelis kitų vaistų, vartojamų padidėjusiam kraujo spaudimui gydyti, retais atvejais gali sukelti svaigulį ir paveikti gebėjimą susikaupti.


3.	Kaip vartoti Suvartar

Visada vartokite šį vaistą tiksliai kaip nurodė Jūsų gydytojas, kad gydymo rezultatai būtų geriausi ir sumažėtų šalutinio poveikio rizika. Jeigu abejojate, kreipkitės į savo gydytoją arba vaistininką. Žmonės, kurių kraujospūdis didelis, dažnai nepastebi jokių šios problemos požymių. Dauguma jų jaučiasi normaliai. Vadinasi, gydymo metu labai svarbu, net ir gerai jaučiantis, lankytis pas gydytoją. 

Suaugę žmonės, kurių kraujospūdis didelis. Rekomenduojama dozė yra 80 mg per parą. Kai kuriais atvejais gydytojas gali paskirti didesnę dozę (160 mg arba 320 mg). Jis taip pat gali paskirti Suvartar  kartu su kitais vaistais (pvz., diuretikais).

6‑18 metų vaikai ir paaugliai, kurių kraujospūdis didelis
Rekomenduojama vieną kartą per parą vartojama valsartano dozė mažiau kaip 35 kg sveriantiems pacientams yra 40 mg. Mažesnės nei 80 mg Suvartar dozės vartoti neįmanoma. Jei reikia vartoti 40 mg dozę, reikia rinktis kitą rinkoje esantį tokio stiprumo valsartano vaistą.
Jei pacientas sveria 35 kg ar daugiau, įprasta vieną kartą per parą vartojama pradinė valsartano dozė yra 80 mg.
Tam tikrais atvejais gydytojas gali skirti didesnes dozes (dozė gali būti padidinta iki 160 mg ir didžiausios 320 mg dozės).

Suaugusiems žmonėms po neseniai įvykusio miokardo infarkto. Po širdies priepuolio gydymas paprastai pradedamas po 12 valandų, skiriama įprastinė 20 mg valsartano dozė du kartus per parą. Mažesnės nei 80 mg Suvartar dozės vartoti neįmanoma. Jei reikia vartoti mažesnę dozę (pvz., 40 mg), reikia rinktis kitą rinkoje esantį tokio stiprumo valsartano vaistą. Jūsų gydytojas šią dozę didins palaipsniui keletą savaičių iki didžiausios 160 mg dozės, geriamos du kartus per parą. Galutinės dozės dydis priklausys nuo to, kokią dozę Jūs, kaip konkretus pacientas, galite toleruoti.
Suvartar galima vartoti kartu su kitais vaistais, skirtais širdies priepuolio gydymui ir Jūsų gydytojas nuspręs, koks gydymas Jums tinka.

Suaugusių žmonių širdies nepakankamumas. Gydyti paprastai pradedama nuo 40 mg valsartano dozės, vartojamos du kartus per parą. Mažesnės nei 80 mg Suvartar dozės vartoti neįmanoma. Jei reikia vartoti 40 mg dozę, reikia rinktis kitą rinkoje esantį tokio stiprumo valsartano vaistą. Gydytojas šią dozę didins palaipsniui keletą savaičių iki didžiausios 160 mg dozės, vartojamos du kartus per parą. Galutinės dozės dydis priklausys nuo to, kokią dozę Jūs, kaip konkretus pacientas, galite toleruoti.
Suvartar galima skirti kartu su kitais vaistais, skirtais širdies nepakankamumo gydymui ir Jūsų gydytojas nuspręs, koks gydymas Jums tinka. 

Ką daryti pavartojus per didelę Suvartar dozę? 
Jei Jums labai svaigsta galva ir (arba) alpstate, atsigulkite ir nedelsdami susisiekite su savo gydytoju. Jeigu netyčia išgėrėte per daug tablečių, susisiekite su savo gydytoju arba nuvykite į ligoninę. 

Pamiršus pavartoti Suvartar 
Negalima vartoti dvigubos dozės norint kompensuoti praleistą dozę. 
Jei pamiršote išgerti dozę, išgerkite ją tuoj pat, kai prisiminsite, tačiau, jeigu jau beveik laikas vartoti kitą dozę, neišgertą dozę praleiskite. 

Negalima vartoti dvigubos dozės norint kompensuoti praleistą dozę.

Nustojus vartoti Suvartar 
Jūsų gydymo valsartanu sustabdymas gali sukelti Jūsų ligos pablogėjimą. Nenutraukite vaisto vartojimo, jei to padaryti nenurodė gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Kai kurie simptomai, reikalaujantys neatidėliotinos medicinos pagalbos
Jums gali pasireikšti angioedemos (specifinės alerginės reakcijos) simptomai, tokie, kaip: 
· veido, lūpų, liežuvio ar gerklės patinimas; 
· sunkumas kvėpuoti ar ryti;
· dilgėlinė, niežulys.

Jeigu Jums atsiranda bet kuris iš šių simptomų, nutraukite Suvartar vartojimą ir nedelsdami kreipkitės į savo gydytoją (taip pat žr. 2 skyrių „Įspėjimai ir atsargumo priemonės“).

Galimas šalutinis poveikis

Dažni šalutinio poveikio reiškiniai  (gali pasireikšti rečiau kaip 1 iš 10 asmenų: 
· svaigulys, svaigulys keičiant kūno padėtį; 
· žemas kraujospūdis su pasireiškiančiais simptomais, pavyzdžiui, svaigimu ar alpimu keliantis, arba be jų;
· inkstų funkcijos susilpnėjimas (inkstų funkcijos sutrikimo požymiai). 

Nedažni šalutinio poveikio reiškiniai  (gali pasireikšti rečiau kaip 1 iš 100 asmenų):
· angioneurozinė edema (žr. poskyrį „Kai kurie simptomai, reikalaujantys neatidėliotinos medicinos pagalbos“);
· ūmus sąmonės praradimas (sinkopė);
· sukimosi pojūtis (vertigo);
· labai susilpnėjusi inkstų funkcija (ūminio inkstų nepakankamumo požymiai); 
· raumenų spazmai, nenormalus širdies ritmas (hiperkalemijos požymiai); 
· dusulys, pasunkėjęs kvėpavimas gulint, pėdų ar kojų tinimas (širdies nepakankamumo požymiai); 
· galvos skausmas; 
· kosulys; 
· pilvo skausmas; 
· pykinimas; 
· viduriavimas; 
· nuovargis; 
· silpnumas. 

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· žarnyno angioneurozinė edema: tinimas žarnyne, pasireiškiantis tokiais simptomais kaip pilvo skausmas, pykinimas, vėmimas ir viduriavimas

Šalutinio poveikio reiškiniai, kurių dažnis nežinomas ( negali būti apskaičiuotas pagal turimus duomenis):
· pūslių atsiradimas ant odos (buliozinio (pūslinio) dermatito požymiai);
· alerginė reakcija, pasireiškianti išbėrimu, niežuliu ir dilgėline; galimi tokie simptomai kaip karščiavimas, sąnarių patinimas ir skausmas, raumenų skausmas, limfmazgių patinimas ir (arba) simptomai, panašūs į gripo (seruminės ligos požymiai);
· rausvos-raudonos dėmės, karščiavimas, niežulys (kraujagyslių uždegimo, taip pat vadinamo vaskulitu, požymiai); 
· neįprastas kraujavimas ar mėlynės (trombocitopenijos požymiai); 
· raumenų skausmas (mialgija); 
· karščiavimas, gerklės skausmas ar infekcijos sukeltas burnos išopėjimas (per mažo leukocitų kiekio, dar vadinamo neutropenija, požymiai);
· hemoglobino kiekio sumažėjimas ir eritrocitų procentinės dalies kraujyje sumažėjimas (tai sunkiais atvejais gali būti anemijos priežastimi); 
· kalio koncentracijos kraujyje padidėjimas (tai sunkiais atvejais tai gali sukelti raumenų spazmus, sutrikdyti širdies ritmą); 
· kepenų funkcijos rodmenų padidėjimas (tai gali rodyti kepenų pažeidimą), įskaitant bilirubino kiekio padidėjimą kraujyje (dėl to sunkiais atvejais gali pagelsti oda ir akys); 
· šlapalo kiekio kraujyje ir kreatinino kiekio kraujo serume padidėjimas (tai gali rodyti nenormalią inkstų funkciją);
· natrio koncentracijos kraujyje sumažėjimas (kuris sunkiais atvejais gali sukelti nuovargį, sumišimą, raumenų trūkčiojimą ir (arba) traukulius).
Kai kurių šalutinių reakcijų dažnis gali būti skirtingas, priklausomai nuo Jūsų būklės. Pavyzdžiui, tokios reakcijos kaip svaigulys ir inkstų funkcijos susilpnėjimas rečiau buvo stebimos tiems pacientams, kurie buvo gydomi nuo aukšto kraujospūdžio, nei tiems, kurie buvo gydomi nuo širdies nepakankamumo ar po neseniai įvykusio širdies priepuolio. 

Vaikams ir paaugliams pasireiškiantis šalutinis poveikis būna panašus į atsirandantį suaugusiesiems žmonėms.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Suvartar 

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „ EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 C temperatūroje.
Laikyti gamintojo pakuotėje, kad vaistas būtų apsaugotas nuo drėgmės.

Pastebėjus, kad pažeista pakuotė ar yra matomų gedimo požymių, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Suvartar sudėtis
· Veiklioji medžiaga yra valsartanas. 
Kiekvienoje plėvele dengtoje tabletėje yra 80 mg valsartano.
Kiekvienoje plėvele dengtoje tabletėje yra 160 mg valsartano.
Kiekvienoje plėvele dengtoje tabletėje yra 320 mg valsartano.

· Pagalbinės medžiagos.
Tabletės branduolys: mikrokristalinė celiuliozė, krospovidonas, bevandenis koloidinis silicio dioksidas, magnio stearatas.
Tabletės plėvelė: hipromeliozė, titano dioksidas (E171), makrogolis 8000, raudonasis geležies oksidas (E172), geltonasis geležies oksidas (E172); papildomai Suvartar 160 mg ir 320 mg plėvele dengtose tabletėse: juodasis geležies oksidas (E172). 

Suvartar išvaizda ir kiekis pakuotėje
Suvartar 80 mg plėvele dengtos tabletės 
Tabletė yra rausva, apvali, maždaug 8,2 mm diametro, dengta plėvele, nuožulniais kraštais, vienoje jos pusėje yra vagelė, šalia kurios iš vienos pusės įspausta raidė „D“, iš kitos – „V“, kitoje tabletės pusėje įspaustos raidės „NVR“.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias puses.

Suvartar 160 mg plėvele dengtos tabletės 
Tabletė yra pilkai oranžinė, ovali, maždaug 14,2 mm x 5,7 mm, dengta plėvele, šiek tiek išgaubta, vienoje jos pusėje yra vagelė, šalia kurios iš abiejų pusių įspaustos raidės „DX“, kitoje tabletės pusėje įspaustos raidės „NVR“.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Suvartar 320 mg plėvele dengtos tabletės 
Tabletė yra pilkai violetinė, ovali, maždaug 17,6 mm x 8,1 mm, dengta plėvele, šiek tiek išgaubta, nuožulniais kraštais, vienoje jos pusėje yra vagelė, šalia kurios iš abiejų pusių įspaustos raidės „DC“, kitoje tabletės pusėje įspaustos raidės „NVR“.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Pakuotės dydžiai: vienoje pakuotėje yra 7, 10, 14, 15, 20, 28, 30, 50, 50x1, 56, 60, 84, 90, 98, 100 arba 280 plėvele dengtų tablečių.

Gali būti tiekiamos ne visų dydžių pakuotės

Registruotojas ir gamintojas

Registruotojas
Sandoz d.d. 
Verovškova 57
SI-1000 Ljubljana 
Slovėnija

Gamintojas
Salutas Pharma GmbH
Otto-von-Guericke-Allee 1, 39179 Barleben
Vokietija

arba

Lek Pharmaceuticals d.d.
Verovškova 57, SI-1526 Ljubljana
Slovėnija

arba

Lek Pharmaceuticals d.d.
Trimlini 2 D, 9220 Lendava 
Slovėnija

arba

LEK S.A.
ul. Podlipie 16, 95-010 Stryków
Lenkija

arba

LEK S.A.
Ul. Domaniewska 50 C, 02-672 Warszawa
Lenkija

arba

Novartis farmaceutica S.A.
Gran Vía de les Corts Catalanes, 764 
08013 Barselona
Ispanija

arba

Novartis Farma S.p.A
Via Provinciale Schito 131
80058 Torre Annunziata (NA)
Italija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas
Tel.: +370 5 2636037

Šis vaistas EEE valstybėse narėse registruotas tokiais pavadinimais:
	Švedija, Austrija, Belgija, Kipras, Danija, Ispanija, Suomija, Prancūzija, Vengrija, Islandija, Nyderlandai, Norvegija, Portugalija
	Valsartan Sandoz 

	Bulgarija, Lietuva 
	Suvartar

	Graikija
	Valsartan/Sandoz

	Lenkija
	Dipper-Mono

	Slovakija
	Valsartan Lek



Šis pakuotės lapelis paskutinį kartą peržiūrėtas 2025-10-29.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/. 

